VYKONÁVACIE NARIADENIE KOMISIE (EÚ) 2022/92

z 21. januára 2022,

ktorým sa stanovujú pravidlá uplatňovania smernice Európskeho parlamentu a Rady (EÚ) 2019/883, pokiaľ ide o metodiky týkajúce sa údajov z monitorovania a formát nahlasovania pasívne vyloveného odpadu

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady (EÚ) 2019/883 zo 17. apríla 2019 o prístavných zberných zariadeniach na vykladanie odpadu z lodí, ktorou sa mení smernica 2010/65/EÚ a zrušuje smernica 2000/59/ES (1), a najmä na jej článok 8 ods. 7 druhý pododsek,

keďže:

(1) V súlade s článkom 8 ods. 7 smernice (EÚ) 2019/883 majú členské štáty zabezpečiť zber údajov z monitorovania objemu a množstva pasívne vyloveného odpadu a ich nahlasovanie Komisii.

(2) Príručka Eurostatu ku štatistike odpadov (2) by mala byť zdrojom kvalitnej, harmonizovanej a efektívnej štatistiky odpadov v súlade s nariadením Európskeho parlamentu a Rady (ES) č. 2150/2002 (3) a v súlade so smernicou Európskeho parlamentu a Rady 2008/98/ES (4), čím sa umožní porovnanie údajov medzi členskými štátmi.

(3) V smernici Európskeho parlamentu a Rady 2002/59/ES (5) sa stanovuje elektronické nahlasovanie predbežného oznámenia o odpade, ktoré obsahuje informácie o pasívne vylovenom odpade, a vyžaduje sa osobitná metodika zberu informácií o pasívne vylovenom odpade z rybárskych plavidiel, na ktoré sa vzťahuje smernica (EÚ) 2019/883, ale sú vylúčené z rozsahu pôsobnosti smernice 2002/59/ES.

(4) Nie je vždy možné alebo nákladovo efektívne merať hmotnosť aj objem pasívne vyloveného odpadu. Členské štáty by preto mali mať možnosť odhadnúť hmotnosť ako funkciu objemu alebo objem ako funkciu hmotnosti s použitím odhadu hustoty pasívne vyloveného odpadu zodpovedajúcej ich okolnostiam.

(5) S cieľom zabezpečiť homogenitu, kvalitu a porovnateľnosť údajov zozbieraných z monitorovania objemu a množstva pasívne vyloveného odpadu vo všetkých členských štátoch by vykonávacie akty prijaté podľa smernice (EÚ) 2019/883 mali mať formu vykonávacích nariadení.

(6) Opatrenia stanovené v tomto nariadení sú v súlade so stanoviskom Výboru pre bezpečnosť na mori a pre zabránenie znečisťovania z lodí,

PRIJALA TOTO NARIADENIE:

Článok 1 1. Metóda zberu údajov o objeme a hmotnosti pasívne vyloveného odpadu členskými štátmi musí byť v súlade s Príručkou Eurostatu ku štatistike odpadov. 2. V prípade rybárskych plavidiel, ktoré patria do rozsahu pôsobnosti smernice 2002/59/ES, sa zber údajov o pasívne vylovenom odpade zakladá na informáciách uvedených v predbežnom oznámení o odpade v súlade s článkom 6 smernice (EÚ) 2019/883. 3. V prípade rybárskych plavidiel, ktoré nepatria do rozsahu pôsobnosti smernice 2002/59/ES, sa zber údajov o pasívne vylovenom odpade zakladá na týchto metódach uvedených v Príručke o štatistike odpadov: a) prieskumy; b) administratívne alebo iné zdroje; c) postupy štatistického odhadu; d) kombinácia metód uvedených v písmenách a), b) a c).

Článok 2 1. Pasívne vylovený odpad sa nahlasuje v súlade so zložkami uvedenými v tabuľke 1 prílohy. 2. Pasívne vylovený odpad môže zahŕňať opustený, stratený alebo inak vyradený rybársky výstroj, ktorý možno nahlasovať oddelene od ostatného morského odpadu. 3. Povinné a dobrovoľné prvky nahlasovania pasívne vyloveného odpadu sa stanovujú v tabuľke 2 prílohy. 4. Formát nahlasovania pasívne vyloveného odpadu a metóda agregácie sa stanovujú v tabuľke 3 prílohy.

Článok 3 1. Množstvo pasívne vyloveného odpadu sa nahlasuje ako objem a hmotnosť. 2. V prípade potreby sa prepočet objemu (V) na hmotnosť m) vypočíta podľa tohto vzorca: m = ρV kde ρ je odhadovaná hustota materiálu (kgm-3), m je hmotnosť (kg) a V je objem (m3).

Článok 4 Od 1. januára 2022 členské štáty nahlasujú údaje a informácie za ročné obdobia od 1. januára do 31. decembra. Hlásenia sa zasielajú elektronicky do 12 mesiacov od konca vykazovaného roka, za ktorý sa údaje zbierajú. Členské štáty v súlade s prílohou nahlasujú údaje zozbierané za rok 2021 do 30. júna 2022, v maximálnej možnej miere.

Článok 5 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 21. januára 2022 Za Komisiu predsedníčka Ursula VON DER LEYEN

(1) Ú. v. EÚ L 151, 7.6.2019, s. 116.

(2) „Manual on waste statistics – A handbook for data collection on waste generation and treatment“ (Príručka ku štatistike odpadov – Návod na zber údajov o vzniku a spracovaní odpadu) [vydanie z roku 2013], Eurostat Methodologies and Working papers (Metodika a pracovné dokumenty Eurostatu), doi:10.2785/4198.

(3) Nariadenie Európskeho parlamentu a Rady (ES) č. 2150/2002 z 25. novembra 2002 o štatistike o odpadoch (Ú. v. ES L 332, 9.12.2002, s. 1).

(4) Smernica Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (Ú. v. EÚ L 312, 22.11.2008, s. 3).

(5) Smernica Európskeho parlamentu a Rady 2002/59/ES z 27. júna 2002, ktorou sa zriaďuje monitorovací a informačný systém Spoločenstva pre lodnú dopravu a ktorou sa zrušuje smernica Rady 93/75/EHS (Ú. v. ES L 208, 5.8.2002, s. 10).